A BIZOTTSÁG HATÁROZATA
(2006. február 28.)
a 79/542/EGK tanácsi határozat II. mellékletének Brazíliára, Montenegróra és Szerbiára vonatkozó bejegyzései tekintetében történő módosításáról
(az értesítés a C(2006) 579. számú dokumentummal történt)
(EGT vonatkozású szöveg)
(2006/360/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az emberi fogyasztásra szánt állati eredetű termékek termelésére, feldolgozására, forgalmazására és behozatalára irányadó állat-egészségügyi szabályok megállapításáról szóló, 2002. december 16-i 2002/99/EK tanácsi irányelvre (1) és különösen annak 8. cikke bevezető mondatára, a 8. cikk (1) bekezdésének első albekezdésére és a 8. cikk (4) bekezdésére,
mivel:
(1)
Az egyes élőállatoknak és azok friss húsának a Közösségbe történő behozatalára feljogosított harmadik országok vagy harmadik országok részei jegyzékének megállapításáról, valamint az állat- és közegészségügyi feltételek és a szükséges állatorvosi bizonyítványok meghatározásáról szóló, 1979. december 21-i 79/542/EGK tanácsi határozat (2) I. és II. mellékletének 1. része megállapítja azon harmadik országok és azok részei jegyzékét, ahonnan a tagállamok számára engedélyezett egyes élő állatok és friss húsuk behozatala.
(2)
Az emberi fogyasztásra szánt húskészítmények harmadik országokból történő behozatalára vonatkozó állat- és közegészségügyi feltételek és bizonyítványminták megállapításáról, valamint a 97/41/EK, a 97/221/EK és a 97/222/EK határozat hatályon kívül helyezéséről szóló, 2005. június 3-i 2005/432/EK bizottsági határozat (3) felsorolja azokat a harmadik országokat vagy harmadik országok részeit, ahonnan a húskészítmények behozatala engedélyezett. Az említett határozat ezenkívül megállapítja a köz- és állat-egészségügyi bizonyítványmintákat, valamint az e készítmények tekintetében előírt kezelések szabályait.
(3)
A száj- és körömfájás brazíliai kitörései után a 79/542/EGK határozatot módosították a 2005/753/EK bizottsági határozattal (4) annak érdekében, hogy módosítsák a 79/542/EGK határozat II. mellékletének I. részét, és ezáltal felfüggesszék a kicsontozott marhahús behozatalát Mato Grosso do Sul, Paraná és São Paulo államból.
(4)
A 79/542/EGK határozatban a friss húsra, a 2005/432/EK határozatban pedig a húskészítményekre vonatkozóan előírt régiókba sorolás egyértelműségének, koherenciájának és átláthatóságának biztosítására Brazília tekintetében módosítani kell egyes régiókba sorolási leírásokat és időbeli korlátozásokat.
(5)
Ezenfelül Szerbia és Montenegró külön vámterülettel rendelkező köztársaságok, amelyek együtt alkotnak egy államközösséget. Ezért e köztársaságokat külön-külön kell feltüntetni azon harmadik országok és azok részei jegyzékén, ahonnan engedélyezett a húskészítmények behozatala.
(6)
A 79/542/EGK határozatot ezért ennek megfelelően módosítani kell.
(7)
Az e határozatban előírt intézkedések összhangban állnak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 79/542/EGK határozat II. mellékletének 1. része helyébe az e határozat mellékletében szereplő szöveg lép.
2. cikk
Ennek a határozatnak a tagállamok a címzettjei.
Kelt Brüsszelben, 2006. február 28-án.